EL Επίσηµη Εφηµερίδα της Ευρωπαϊκής Ένωσης CE 78/227

(2004/C 78 E/0231)

ΓΡΑΠΤΗ ΕΡΩΤΗΣΗ Ε-3134/03

υποβολή: José Ribeiro e Castro (UEN) προς την Επιτροπή

(23 Οκτωβρίου 2003)

Θέμα: Ολλανδία — Ecstasy

Η Επιτροπή, απαντώντας στη γραπτή μου ερώτηση Ε-2309/03 (1), μου επιβεβαίωσε ότι «το Ευρωπαϊκό Κέντρο Παρακολούθησης Ναρκωτικών και Τοξικομανίας αναφέρει επίσης στην ετήσια έκθεσή του ότι οι Κάτω Χώρες αποτελούν σημαντικό κέντρο παραγής“ecstasy”, αμφεταμινών και άλλων ναρκωτικών», αν και προσθέτει ότι «υπάρχουν επίσης αποδείξεις ότι παραγωγή γίνεται και σε άλλα κράτη μέλη και στην Ανατολική Ευρώπη», χωρίς όμως να προσδιορίζεται η έκταση του φαινομένου.

Εν τούτοις, δεν απάντησε σε ορισμένα επιμέρους ερωτήματα που περιελάμβανε η ερώτηση μου, συγκεκριμένα δε στα εξής: «Επιβεβαιώνει ότι το εν λόγω ναρκωτικό προέρχεται κυρίως από τις Κάτω Χώρες; Εάν ναι, ποια μέτρα έχει λάβει ή σκοπεύει να λάβει για την παρεμπόδιση της εξαγωγής των ναρκωτικών από τις Κάτω Χώρες και την διοχέτευσή τους στην ΕΕ;»

Στην απάντησή της η Επιτροπή αναφέρει επίσης το εξής: «Η Επιτροπή τόνισε ότι το ζήτημα των συνθετικών ναρκωτικών πρέπει να εξακολουθήσει να αποτελεί σημαντική προτεραιότητα για την Ένωση και για τα κράτη μέλη της, πράγμα το οποίο τόνισαν επίσης οι Υπουργοί Δικαιοσύνης και Εσωτερικών Υποθέσεων της ΕΕ. Κατόπιν συνεδριάσεως των υπουργών αυτών, τον Σεπτέμβριο του 2002, το Συμβούλιο ενέκρινε δέσμη μέτρων που πρέπει να εφαρμοσθούν για ό,τι αφορά τη διάθεση συνθετικών ναρκωτικών.»

Κατόπιν τούτου ερωτώ την Επιτροπή:

— Επιβεβαιώνει η Επιτροπή ότι από όλα τα κράτη μέλη οι Κάτω Χώρες είναι εκείνο που αποτελεί το σημαντικότερο κέντρο παραγωγής «ecstasy» και, κατά συνέπεια, τη σημαντικότερη πηγή για τα άλλα κράτη μέλη και, συγκεκριμένα, για την Πορτογαλία;

— Πόσα έτη έχουν παρέλθει αφότου η Επιτροπή είναι εν γνώσει της κατάστασης αυτής;

— Δηλώνοντας η Επιτροπή ότι υπάρχουν επίσης «αποδείξεις ότι παραγωγή γίνεται και σε άλλα κράτη μέλη», σε ποια συγκεκριμένα αναφέρεται, ποια η έκταση του φαινομένου και/ή ο κίνδυνος που αυτό συνεπάγεται σε σύγκριση με την παραγωγή της Ολλανδίας;

— Ποια μέτρα έλαβε ή προβλέπει να λάβει για να εμποδίζει την έξοδο των ναρκωτικών από τις Κάτω Χώρες και τη διάδοσή τους ανά την ΕΕ; Όσον δε αφορά τα άλλα κράτη μέλη «παραγωγούς» τα επίπεδα κινδύνου και «κυκλοφορίας» είναι παραπλήσια;

— Πώς αξιολογεί το σχέδιο εφαρμογής των ληπτέων μέτρων σ'ό,τι αφορά την διάθεση συνθετικών ναρκωτικών το οποίο εγκρίθηκε από το Συμβούλιο των Υπουργών Δικαιοσύνης και Εσωτερικών Υποθέσεων της ΕΕ, τον Σεπτέμβριο του 2002; Θεωρεί επαρκή και κατάλληλα τα μέτρα που προτείνει το σχέδιο αυτό για την αντιμετώπιση της προσφοράς συνθετικών ναρκωτικών;

Απάντηση του κ. Vitorino εξ ονόματος της Επιτροπής

(5 Δεκεμβρίου 2003)

Κάθε έτος, το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΚΠΝΤ) και η Ευρωπαϊκή Αστυνομική Υπηρεσία (Ευρωπόλ) συντάσσουν, με βάση τις πληροφορίες και τα στατιστικά δεδομένα που διαβιβάζονται από τις εθνικές αρχές των κρατών μελών, έκθεση η οποία παρουσιάζει την κατάσταση, στο εσωτερικό της Ένωσης και των υποψηφίων χωρών, όσον αφορά την παραγωγή, διακίνηση και κατανάλωση ναρκωτικών. Η έκθεση του 2001 όριζε, λαμβάνοντας υπόψη τις ανησυχίες που εκφράστηκαν από τα κράτη μέλη, την Ένωση ως την κύρια πηγή «ecstasy».

Η ετήσια έκθεση 2003 του ΕΚΠΝΤ — Κατάσταση του φαινομένου των ναρκωτικών στην Ένωση και τη Νορβηγία — ορίζει ότι ο αριθμός των τόπων παραγωγής συνθετικών ναρκωτικών που διαπιστώνεται κάθε έτος στην Ένωση παραμένει σταθερός, κυμαινόμενος μεταξύ 50 ή 70. Οι Κάτω Χώρες και το Βέλγιο αποτελούν τους κύριους τόπους παραγής«ecstasy», αμφεταμινών και συναφών ναρκωτικών, αλλά και άλλα κράτη μέλη όπως η Ισπανία, η Γαλλία και το Ηνωμένο Βασίλειο ενέχονται εξίσου στην παραγωγή, καθώς επίσης η Εσθονία, η Λιθουανία, η Πολωνία και η Τσεχική Δημοκρατία.

Αυτή η κατάσταση επιβεβαιώνεται από την ετήσια έκθεση 2003 — The State of the drugs problem in the acceding and candidate countries in the European Union, η οποία ορίζει ότι συνθετικά ναρκωτικά, όπως οι αμφεταμίνες και η «ecstasy», παράγονται από παράνομα εργαστήρια στις Βαλτικές Χώρες, τη Βουλγαρία, την Τσεχική Δημοκρατία και την Ουγγαρία και προορίζονται για τοπική χρήση.

Όσον αφορά το ζήτημα που αφορά τα μέτρα για την παρεμπόδιση της εξαγωγής των ναρκωτικών από τις Κάτω Χώρες και τη διοχέτευσή τους στην Ένωση, κανένα κράτος μέλος δεν μπορεί να θεωρηθεί εκ πρώτης όψεως ότι είναι προστατευμένο απέναντι στο φαινόμενο της παραγωγής και της διακίνησης ναρκωτικών. Όλα τα κράτη μέλη έχουν υπογράψει τις συμβάσεις των Ηνωμένων Εθνών και συμμετέχουν ενεργά στο σύστημα έγκαιρου συναγερμού που έχει τεθεί σε λειτουργία στο πλαίσιο της κοινής δράσης του Ιουνίου 1997. Η Ευρωπόλ ως κύριο εργαλείο της Ένωσης για την καταπολέμηση της διακίνησης ναρκωτικών, προσφέρει τακτικά την εμπειρογνωμοσύνη της στα κράτη μέλη για την καταπολέμηση των εγκληματικών ομάδων και την εξάρθρωση των παράνομων εργαστηρίων παρασκευής συνθετικών ναρκωτικών.

Στο πλαίσιο του σχεδίου δράσης 2000-2004, η Επιτροπή ανέλαβε τη δέσμευση, σε συνεργασία με τα κράτη μέλη και την Ευρωπόλ, να θεσπίσει μέτρα για να ενισχύσει την καταπολέμηση της διακίνησης ναρκωτικών. Η Επιτροπή θα προσφέρει κυρίως την υποστήριξή της στα κράτη μέλη για τη βελτίωση της αστυνομικής, τελωνειακής και δικαστικής συνεργασίας τους και των γνώσεων που διαθέτουν στον τομέα του ελέγχου των χημικών προδρόμων ουσιών.

Επιπλέον, η Επιτροπή ελπίζει ότι η απόφαση πλαίσιο σχετικά με τις ελάχιστες διατάξεις που αφορούν τα ποινικά αδικήματα και τις κυρώσεις που εφαρμόζονται στον τομέα της διακίνησης ναρκωτικών θα αποτελέσει προσεχώς το αντικείμενο πολιτικής συμφωνίας στο Συμβούλιο.

Το σχέδιο εφαρμογής όσον αφορά τα μέτρα που πρέπει να ληφθούν για τα συνθετικά ναρκωτικά αξιώνει από τα κράτη μέλη, την Ευρωπόλ και το ΕΚΠΝΤ να διεξάγουν συγκεκριμένες δράσεις κατά της κατάχρησης προδρόμων ουσιών, των παράνομων εργαστηρίων και των δικτύων διανομής. Στο πλαίσιο της τελικής αξιολόγησης του σχεδίου δράσης 2000-2004 θα εξεταστεί αυτό το σχέδιο εφαρμογής.

Με σκοπό την ενίσχυση της νομοθεσίας για τα συνθετικά ναρκωτικά, η Επιτροπή υπέβαλε πρόταση απόφασης του Συμβουλίου σχετικά με την ανταλλαγή πληροφοριών, την αξιολόγηση των κινδύνων και τον έλεγχο των νέων ναρκωτικών και των νέων συνθετικών ναρκωτικών, η οποία αποβλέπει να αντικαταστήσει την κοινή δράση του Ιουνίου 1997. Το Κοινοβούλιο θα έχει τη δυνατότητα να διατυπώσει τη γνώμη του.

(1) ΕΕ C 70 Ε της 20.3.2004, σελ. 83.